Document ID: /roh_data/filtered/fineweb-2-filterrobots_roh.jsonl.gz/64181

Dapi tschintg onns èn Nora Honegger e Mauro Loretz ils guardiachamona da Maighels, ina chamona dal Club alpin svizzer che s’auda a la Secziun Piz Terri. Ils dus Tujetschins han surpiglià quest pensum suenter ch’ils geniturs da Nora, Pia e Bruno Honegger, ch’han manà questa chamona durant 27 onns, èn ids en pensiun.
A mai vessi fatg mal il cor da surdar la chamona en mauns esters, damai che Maighels è daventà mes dachasa sur tut quels onns.
Suenter ponderaziun madira èn Mauro e Nora sa decidids da surpigliar quella lavur da guardiachamona il 2018. La devisa è stada d’empruvar ina giada, chalar possian ins adina, uschia ils dus giuvens Tujetschins. Suenter tschintg onns plascha la lavur dentant sco anc a l’entschatta, era sch’i saja stà ina sfida ils emprims onns, cunzunt per cuschinar per tanta glieud, far tut las lavurs da biro ed esser sur sa sez, insatge ch’els n’enconuschevan betg. Nora Honegger è scolasta primara e Mauro Loretz ha emprendì sco pictur d’autos e silsuenter sco tschentapignas.
Sco guardiachamona èsi da far bleras lavurs: lavurs gastronomicas, lavurs da biro sco er lavurs da mastergnant. Ma ins emprenda da di tar di.
Cun surpigliar ensemen la lavur sco guardiachamona da Maighels è il pèr Nora Honegger e Mauro Loretz er 24 uras a di quasi in sin l'auter. Els hajan dentant chattà ina buna via da manar ensemen questa chamona. Lur caracters giajan bain a prà in cun l’auter. E schletta luna saja insatge ch’els n’enconuschian betg. Cun astgar esser a Maighels en ina uschè bella regiun alpina na dettia er nagin motiv da betg avair buna luna, uschia Nora e Mauro che spetgan la fin da l’onn lur emprim uffant.
Nus avain omadus en las chautschas ed essan omadus sin la medema lingia. Tar nus na datti betg in schef.
Stretga relaziun cun il Nepal
In onn suenter lur emprim viadi da trekking en il Nepal il 2014 è quest pajais en il sid da Asia vegnì stremblì d’in ferm terratrembel. Millis persunas è mortas, millis e millis da bajetgs èn vegnids destruids, cunzunt en la regiun dal Himalaia. Nora Honegger e Mauro Loretz èn sa decidì da sa gidar cun ils Nepalais.
Jau faschess anc ina giada il medem, mo lura empruvass da metter en moviment anc dapli per pudair sa gidar anc pli fitg.
Enstagl da mo trametter daners han els ensemen cun intgins collegas tujetschins fatg il viadi en il Nepal per reconstruir intginas scolas. Cun il sustegn da la populaziun indigena han els uschia pudì bajegiar da nov quatter scolas.